Ruhan du Toit terug op die Top-20Ruhan du Toit. (Foto: Francois Olivier) Ruhan du Toit se jongste enkelsnit getiteld “Die mite” vanuit sy album Monumentaal maak vandeesweek sy toetrede tot die Maroela Media Afrikaanse Top-20 in die 20ste plek. Du Toit is geen vreemdeling op die Top-20 nie, met liedjies soos “Monumentaal”, “As jy dink jy weet” en “Lewe red” wat al voorheen op die treffersparade gekuier het. Dit is ook ’n goeie week vir die kletsrymer Loufi wat vandeesweek klim tot die no. 5-posisie met sy liedjie “Baas vannie plaas”. Riaan Benadé bly vir die vierde week in die eerste plek met “Spontaan”, wat ook die titel is van sy debuutalbum wat verlede jaar uitgereik is. In vandeesweek se Maroela Media Afrikaanse Top-20 is daar vyf snitte wat styg, ses wat daal, agt wat onveranderd bly en ’n nuwe enkelsnit wat sy toetrede tot die Top-20 maak. * Die Maroela Media Afrikaanse Top-20 word saamgestel deur enkelsnitvrystellings en verskeie datafaktore word in ag geneem: Apple Music en Spotify-stromings, YouTube-kyke (spesifiek week-tot-week-data), asook radiospeeltyd. Fisieke albumverkope het geen invloed op dié treffersparade nie.